CELEX: 32016D2053
Language: lv
Date: 2016-11-14 00:00:00
Title: Padomes Lēmums (ES) 2016/2053 (2016. gada 14. novembris) par to, lai Savienības vārdā parakstītu Pamatnolīgumu starp Eiropas Savienību un Kosovu (Šis nosaukums neskar nostājas par statusu un atbilst ANO DP Rezolūcijai 1244/1999 un Starptautiskās Tiesas atzinumam par Kosovas neatkarības deklarāciju. ) par vispārējiem principiem Kosovas dalībai Savienības programmās

25.11.2016   
               
               
                  LV
               
               
                  Eiropas Savienības Oficiālais Vēstnesis
               
               
                  L 319/1
               
            PADOMES LĒMUMS (ES) 2016/2053
      (2016. gada 14. novembris)
      par to, lai Savienības vārdā parakstītu Pamatnolīgumu starp Eiropas Savienību un Kosovu (*1) par vispārējiem principiem Kosovas dalībai Savienības programmās
      EIROPAS SAVIENĪBAS PADOME,
      ņemot vērā Līgumu par Eiropas Savienības darbību un jo īpaši tā 212. pantu saistībā ar 218. panta 5. punktu,
      ņemot vērā Eiropas Komisijas priekšlikumu,
      tā kā:
      
                  (1)
               
               
                  2007. gada 14. decembrī Eiropadomes sanāksmē tika uzsvērts, ka Savienība ir gatava uzņemties vadošo lomu reģiona stabilitātes stiprināšanā, tika pausta Savienības gatavība palīdzēt Kosovai, lai sasniegtu ilgtspējīgu stabilitāti, un tika apstiprināts, ka Savienība ir gatava ar skaidras Eiropas perspektīvas palīdzību sniegt atbalstu ekonomiskai un politiskai attīstībai saskaņā ar reģiona Eiropas perspektīvu.
               
            
                  (2)
               
               
                  Padome 2009. gada 7. decembrī pauda gandarījumu par Komisijas 2009. gada 14. oktobra paziņojumu “Kosova – Eiropas perspektīvas īstenošana” un aicināja to veikt nepieciešamos pasākumus, lai atbalstītu Kosovas virzību uz Savienību saskaņā ar reģiona Eiropas perspektīvu. Tā nozīmi piešķīra pasākumiem, kas saistīti ar tirdzniecību un vīzu režīmu, un mudināja Komisiju dot iespējas Kosovai piedalīties Savienības programmās, integrējot Kosovu ekonomikas un finanšu uzraudzības sistēmā, aktivējot Pirmspievienošanās palīdzības instrumenta otro elementu un stiprinot Stabilizācijas un asociācijas procesa dialogu.
               
            
                  (3)
               
               
                  Padome 2010. gada 14. decembrī paziņoja, ka cer saņemt Komisijas priekšlikumu, kas Kosovai ļautu piedalīties Savienības programmās. Komisija šādu priekšlikumu iesniedza 2011. gada martā.
               
            
                  (4)
               
               
                  Padome 2011. gada 5. decembrī apliecināja apņemšanos panākt vienošanos par Kosovas dalību Savienības programmās, neskarot dalībvalstu nostājas par tās statusu.
               
            
                  (5)
               
               
                  Padome 2012. gada 22. oktobrī pilnvaroja Komisiju sākt sarunas ar Kosovu par tās dalību Savienības programmās.
               
            
                  (6)
               
               
                  Komisija Savienības vārdā risināja sarunas par pamatnolīgumu starp Eiropas Savienību un Kosovu par vispārējiem principiem Kosovas dalībai Savienības programmās (“nolīgums”).
               
            
                  (7)
               
               
                  Kosova ir paudusi vēlmi piedalīties vairākās Savienības programmās.
               
            
                  (8)
               
               
                  Nolīguma mērķis ir tāds, ka Padome ar Kosovu īsteno ekonomiskus, finanšu un tehniskus sadarbības pasākumus, ievērojot Līguma par Eiropas Savienības darbību 212. pantu.
               
            
                  (9)
               
               
                  Ar Komisijas, kas rīkojas Savienības vārdā, un Kosovas kompetento iestāžu nolīgumu būtu jānosaka īpaši noteikumi, tostarp attiecīgais finansiālais ieguldījums, saistībā ar Kosovas dalību katrā konkrētajā Savienības programmā.
               
            
                  (10)
               
               
                  Nolīguma parakstīšana neskar dalībvalstu nostāju par Kosovas statusu, par ko lēmumu pieņems saskaņā ar dalībvalstīs pieņemto praksi un starptautiskajām tiesībām. Neviens termins, formulējums vai definīcijas, kas izmantoti šajā lēmumā, nolīgumā, tostarp tā pielikumā, vai Savienības programmās, nenozīmē, ka Savienība atzīst Kosovu par neatkarīgu valsti, kā arī nenozīmē, ka atsevišķas dalībvalstis Kosovu par tādu atzīst, ja iepriekš nav to izdarījušas.
               
            
                  (11)
               
               
                  Dalībvalstu iekšējās procedūras var piemērot, kad tiek saņemti dokumenti, kurus, ievērojot nolīgumu, izdevušas Kosovas iestādes.
               
            
                  (12)
               
               
                  Nolīgums būtu jāparaksta,
               
            IR PIEŅĒMUSI ŠO LĒMUMU.
      1. pants
      Ar šo atļauj Pamatnolīguma starp Eiropas Savienību un Kosovu par vispārējiem principiem Kosovas dalībai Savienības programmās parakstīšanu Savienības vārdā, ņemot vērā minētā nolīguma noslēgšanu (1).
      2. pants
      Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.
      3. pants
      Šis lēmums stājas spēkā tā pieņemšanas dienā.
      
         Briselē, 2016. gada 14. novembrī
         
            
               Padomes vārdā –
            
            
               priekšsēdētāja
            
            G. MATEČNÁ
         
      
      
         (*1)  Šis nosaukums neskar nostājas par statusu un atbilst ANO DP Rezolūcijai 1244/1999 un Starptautiskās Tiesas atzinumam par Kosovas neatkarības deklarāciju.
      
         (1)  Nolīguma teksts tiks publicēts kopā ar lēmumu par tā noslēgšanu.